English: I know you didn't say that. Thank you, Presiding Officer. Minister, can I thank you for introducing these regulations this afternoon? We're not going to be supporting the alteration of the date of the Coronavirus Act. I listened carefully to what you said, and I have a lot of understanding for the point that you argue this afternoon for extending the period by a further six months, and I understand a large part of the logic that you have outlined this afternoon. But, of course, my own position and the position of the Welsh Conservatives, is that all emergency legislation has to have an end date, and I think you would agree with that, and I think the difference between us is where that end date is. For me and the Welsh Conservatives, we believe that that end date has now come. If further legislation is required in the future, and we hope it's not, and you expect it not to be, and I would expect it not to be also, then that legislation should be brought forward and discussed on its own merit. I understand that you've talked about further scrutiny coming forward in the form of the extension, but I do believe firmly that there has to be an end date to emergency legislation and that that time has now come. In regard to the other health protection regulations that you've introduced this afternoon, Minister, we'll be supporting both those regulations. I think after two years of living in restrictions, I think it's welcome news that we're now at this point where all restrictions, virtually, have been lifted. I of course agree that we have to continue to be cautious and that the coronavirus is still here, and it's still here in this country, in Wales, and in other parts of the world. So, of course I take the context in that regard. But we're now moving into a new phase of the coronavirus pandemic, we're moving to a fresh stage where coronavirus now sits alongside, to a large extent, other kinds of viruses, and we have to learn to live along with coronavirus. Minister, I was pleased that the requirement of face masks is largely moving from law into guidance. I think that's the appropriate step to take. Of course, I appreciate that people are still being encouraged to wear face masks in many of these settings, but I now believe it is right to ask people to use their personal responsibility rather than requiring people by law to wear face masks. And the same, of course, for self-isolation rules as well. I believe the vast, vast majority of people will use their common sense and their proper judgment, and we should give the public of Wales the ability to make those judgments themselves. I would just question, of course, why it remains in law for face masks to be worn in health and social care settings. I'm not disagreeing with the fact that those in health and social care settings should wear masks, I think that is sensible, so that is not the point I'm making here. But, of course, why treat this group very differently to the other groups of people, for example, who go into shops and use public transport? I would've thought that those working in a health and social care setting would have a greater ability to make their own judgments about what is best for health and social care settings themselves. So, I just want to understand your logic behind that particular point. Can I also ask you for an update on when you expect the three-week cycles to come to an end as well? I think the next three-week cycle is, from memory, on 18 April. But, if on that date, as you would expect, the remaining regulations are then lifted, what, can I then ask, is your expectation of future three-week cycles? Should we then expect them to no longer take place at that point? I would expect that to be the case, but perhaps you could outline that to us. Also, if I can finally ask a question I've asked many times before. I've never really got a good, clear answer on this, so I'm hoping I can ask it again today. With regard to the three-week cycles, of course, what happens is the press get advised before this Senedd, the press then make that public at 10 p.m. on a Thursday evening, and then the First Minister brings his address on the Friday at the 12:15 briefing, and members of the press have the opportunity to scrutinise the First Minister in that regard. And then, on the following Tuesday, it normally comes here for a statement. In fact, we haven't had a statement even in this case today, but we have had the opportunity through these regulations. But, of course, that doesn't happen in any other part of the UK. I really want to understand, Minister, that, in future, now there's an opportunity to re-examine the way that the three-week cycles operate - . Can I now ask why on earth the First Minister or yourself would not come here to make the announcement here first, so Senedd Members can scrutinise those decisions, and then, if you so wish, to make a statement to the press and give them an opportunity to do that after the people of Wales have learnt what that decision is through this elected Senedd and Parliament here, Minister?
Welsh: Rwy'n gwybod na wnaethoch chi ddweud hynny. Diolch yn fawr, Llywydd. Gweinidog, a gaf i ddiolch i chi am gyflwyno'r rheoliadau hyn y prynhawn yma? Ni fyddwn ni'n cefnogi newid dyddiad Deddf y Coronafeirws. Fe wnes i wrando'n ofalus ar yr hyn y gwnaethoch chi ei ddweud, ac mae gen i lawer o ddealltwriaeth o'r pwynt yr ydych chi'n ei ddadlau y prynhawn yma am ymestyn y cyfnod i chwe mis arall, ac rwy'n deall rhan fawr o'r rhesymeg yr ydych chi wedi ei hamlinellu y prynhawn yma. Ond, wrth gwrs, fy safbwynt i a safbwynt y Ceidwadwyr Cymreig yw bod yn rhaid i'r holl ddeddfwriaeth frys gael dyddiad gorffen, ac rwy'n credu y byddech chi'n cytuno â hynny, ac rwy'n credu mai'r gwahaniaeth rhyngom ni yw pryd y mae'r dyddiad gorffen hwnnw. I mi a'r Ceidwadwyr Cymreig, rydym ni'n credu bod y dyddiad gorffen hwnnw wedi dod bellach. Os oes angen deddfwriaeth bellach yn y dyfodol, ac rydym yn gobeithio na fydd, ac rydych chi'n disgwyl na fydd, a byddwn i'n disgwyl na fydd hefyd, yna dylid cyflwyno'r ddeddfwriaeth honno a'i thrafod yn ôl ei rhinwedd ei hun. Rwy'n deall eich bod chi wedi sôn am gyflwyno craffu pellach ar ffurf yr estyniad, ond rwyf i yn credu'n gryf fod yn rhaid cael dyddiad gorffen i ddeddfwriaeth frys a bod yr amser hwnnw wedi cyrraedd yn awr. O ran y rheoliadau diogelu iechyd eraill yr ydych chi wedi eu cyflwyno y prynhawn yma, Gweinidog, byddwn yn cefnogi'r ddau reoliad hynny. Rwy'n meddwl ar ôl dwy flynedd o fyw mewn cyfyngiadau, rwy'n credu ei bod yn newyddion da ein bod ni bellach ar y pwynt hwn lle mae'r holl gyfyngiadau, bron, wedi eu codi. Rwyf i wrth gwrs yn cytuno bod yn rhaid i ni barhau i fod yn ofalus a bod y coronafeirws yma o hyd, ac mae yma o hyd yn y wlad hon, yng Nghymru, ac mewn rhannau eraill o'r byd. Felly, wrth gwrs, rwy'n derbyn y cyd-destun yn hynny o beth. Ond rydym ni bellach yn symud i gyfnod newydd o bandemig y coronafeirws, rydym ni'n symud i gyfnod newydd lle mae'r coronafeirws bellach yn eistedd ochr yn ochr â mathau eraill o feirysau, i raddau helaeth, ac mae'n rhaid i ni ddysgu byw â'r coronafeirws. Gweinidog, roeddwn i'n falch bod y gofyniad am orchuddion wyneb yn symud i raddau helaeth o'r gyfraith i arweiniad. Rwy'n credu mai dyna'r cam priodol i'w gymryd. Wrth gwrs, rwy'n sylweddoli bod pobl yn dal i gael eu hannog i wisgo gorchudd wyneb mewn llawer o'r lleoliadau hyn, ond rwy'n credu ei bod hi'n iawn yn awr i ofyn i bobl ddefnyddio eu cyfrifoldeb personol yn hytrach na'i gwneud yn ofynnol i bobl yn ôl y gyfraith wisgo gorchudd wyneb. A'r un peth, wrth gwrs, o ran rheolau hunanynysu hefyd. Rwy'n credu y bydd y mwyafrif helaeth o bobl yn defnyddio eu synnwyr cyffredin a'u barn briodol, a dylem ni roi'r gallu i'r cyhoedd yng Nghymru wneud yr arfarniadau hynny eu hunain. Byddwn i'n cwestiynu, wrth gwrs, pam y mae'n parhau i fod yn y gyfraith i wisgo gorchudd wyneb mewn lleoliadau iechyd a gofal cymdeithasol. Nid wyf i'n anghytuno â'r ffaith y dylai'r rhai mewn lleoliadau iechyd a gofal cymdeithasol wisgo gorchudd wyneb, rwy'n credu bod hynny'n synhwyrol, felly nid dyna'r pwynt rwy'n ei wneud yma. Ond, wrth gwrs, pam trin y grŵp hwn yn wahanol iawn i'r grwpiau eraill o bobl, er enghraifft, sy'n mynd i'r siopau ac yn defnyddio trafnidiaeth gyhoeddus? Byddwn i wedi meddwl y byddai gan y rhai sy'n gweithio mewn lleoliad iechyd a gofal cymdeithasol fwy o allu i lunio eu barn eu hunain am yr hyn sydd orau i leoliadau iechyd a gofal cymdeithasol eu hunain. Felly, hoffwn i ddeall eich rhesymeg y tu ôl i'r pwynt penodol hwnnw. A gaf i ofyn i chi hefyd am yr wybodaeth ddiweddaraf am pryd rydych chi'n disgwyl i'r cylchoedd tair wythnos ddod i ben hefyd? Rwy'n credu bod y cylch tair wythnos nesaf, o fy nghof, ar 18 Ebrill. Ond, os ar y dyddiad hwnnw, fel y byddech chi'n ei ddisgwyl, bod y rheoliadau sy'n weddill yn cael eu codi wedyn, beth, a gaf i ofyn, yw eich disgwyliad o ran cylchoedd tair wythnos yn y dyfodol? A ddylem ni wedyn ddisgwyl iddyn nhw beidio â digwydd mwyach bryd hynny? Byddwn i'n disgwyl i hynny ddigwydd, ond efallai y gallech chi amlinellu hynny i ni. Hefyd, yn olaf, a gaf i ofyn cwestiwn rwyf i wedi ei ofyn droeon o'r blaen? Nid wyf i erioed wedi cael ateb da a chlir ar hyn, felly rwy'n gobeithio y caf ei ofyn eto heddiw. O ran y cylchoedd tair wythnos, wrth gwrs, yr hyn sy'n digwydd yw bod y wasg yn cael gwybod cyn y Senedd hon, mae'r wasg wedyn yn cyhoeddi hynny am 10pm ar nos Iau, ac yna mae'r Prif Weinidog yn cyflwyno'i anerchiad ar y dydd Gwener yn y sesiwn friffio am 12:15, ac mae aelodau'r wasg yn cael cyfle i graffu ar waith y Prif Weinidog yn hynny o beth. Ac yna, ar y dydd Mawrth canlynol, mae fel arfer yn dod yma ar gyfer datganiad. Yn wir, nid ydym ni wedi cael datganiad hyd yn oed yn yr achos hwn heddiw, ond rydym ni wedi cael y cyfle drwy'r rheoliadau hyn. Ond, wrth gwrs, nid yw hynny'n digwydd mewn unrhyw ran arall o'r DU. Rwy'n wirioneddol awyddus i ddeall, Gweinidog, fod cyfle nawr yn y dyfodol, i ailystyried y ffordd y mae'r cylchoedd tair wythnos yn gweithredu - . A gaf i ofyn yn awr pam ar y ddaear na fyddai'r Prif Weinidog neu chithau yn dod yma i wneud y cyhoeddiad yma'n gyntaf, fel y gall Aelodau'r Senedd graffu ar y penderfyniadau hynny, ac yna, os ydych chi'n dymuno, gwneud datganiad i'r wasg a rhoi cyfle iddyn nhw wneud hynny ar ôl i bobl Cymru ddysgu beth yw'r penderfyniad hwnnw drwy'r Senedd a'r senedd etholedig hon, Gweinidog?